text: Snestorm og fygning driller trafikken
  09 december 2012 kl. 07.17
  Søndag morgen driller sne, blæst og fygning trafikken overalt i Syd- og Sønderjylland.
  Det er værst på de små veje. Selv motorvejene er dog snefyldte og fygning skaber driver flere steder. Der er dog kun sket enkelte uheld, som alle har begrænset sig til materielle skader.
  - Allerede søndag morgen ligger sneen over det meste af landet, og inden for kort tid når det også til Bornholm. Til gengæld er det slået over i regn og slud i Sydvestjylland, siger vagtchef Jørn Thomsen fra DMI til Ritzau.
  - Fra sydvest stiger temperaturen til lidt over frysepunktet, og helt langs vestkysten bliver det op mod fem graders varme i løbet af dagen, fortæller han.
  Derfor kan sneen mange steder ende med at blive blød og smattet, men den når ikke at smelte helt væk, siger vagtchefen.
  Sneen fortsætter i den kommende uge. Dog ikke i så omfattende grad som det er tilfældet søndag.
  Følg snevejret på DMI's radar her: http://www.dmi.dk/dmi/index/danmark/radar.htm
  